Blog Archives - President Reitz-kamerwonings Heimat
President Reitz-kamerwonings Heimat
Verblyf en Geriewe te Heimat
NUOR Komitee 2013 - 2018
"Gees" begrafnisse: 1970 - 2016
Die onlangse begrafnis van Amelia, private koshuis naby die Vrystaatse Universiteit se gees het nogal groot belangstelling gewek by oud-Reitzmanne. Gedagtes en herinneringe van die begrafnis van Hobhuis se gees in 1970 het gou per e-pos versprei! Tom Ferreira, saam met my eerstejaar in 1970, het onthou hoe 'n spierwit kissie in 'n swart Mercedes, begelei deur Steph Ferreira op sy swart motorfiets van Reitz af vertrek het. Bestemming: die oop stuk grond oorkant Hobhuis waar die vlotte destyds gebou is. Vandag die Administrasie-gebou.
Callie de Jager gewapen met 'n Hoog Hollandse boek vir die begrafnisdiens. Eerstejaars geklee in wit hemde gereed om 'n graf te gaan grawe en as roubeklaers stap agter die "lykswa" as deel van die prosessie.
Aangekom by die voorafbepaalde graf staan Hobhuis se dames nuuskierig nader, om met skok te vind hulle "Gees" word begrawe. Die spierwit kissie, gebou deur Ters Smit en Arno Church, Argitektuurstudente, sak in die vlak graf af.
Die prime van Hobhuis is woedend terwyl die REITZMANNE soos met 'n werklike begrafnis die dames se vriendelik-gemaakte toebroodjies verslind. Maar, iewers in een Reitzman se gedagte reeds die plan om die volgende jaar Hobhuis se gees weer op te grawe. Dit is egter 'n storie vir 'n ander keer. 'n Storie wat wel waar geword het. In 1971 is Hobhuis se "Gees" opgegrawe. Weer is 'n kissie vooraf gemaak, maar met 'n verskil. Iets wat verskriklik sleg geruik het is in die kissie geplaas. Met die graf oop is die kis onder groot belangstelling oopgemaak. Skok en ongeloof is aan die orde van die dag wanneer die slegte reuk vrygestel word.
Volgens oorlewering het Reitz daarna die Hobhuis-dames genooi om saam te verkeer – natuurlik met toebroodjies uit Hobhuis se kombuis. As ek nog reg onthou het die Hobhuis-meisies die Reitzmanne by Reitz ontmoet. Groot egter die ontnugtering, weer eens. Die dames word gekaap, met kettings geboei en moet na die Vrystaat-stadion stap waar hulle soos slawe opgeveil word. Moenie wonder wat van die keurig voorbereide toebroodjies geword het nie! Die Reitzmanne het heerlik daaraan gesmul. Die goeie nuus: Hobhuis se "Gees" het na dit alles opgestaan en vriendskapsbande tussen Hobhuis en Reitz is herstel.
Na bewering het 'n soortgelyke voorval in 1978 gebeur toe Madelief se "Gees" ook deur Reitz begrawe is. Schalk Vermeulen het meer hieroor vertel.
Vanjaar het die spook van begrafnisse weer by Reitz Heimat ontwaak toe besluit is om Amelia se gees te begrawe. Soortgelyk aan die vorige begrafnisse het dit ook gepaard gegaan met 'n vergadering, 'n optog en laastens die begrafnis.
Bekendstelling van nuwe Reitz Heimat-gebou
Saterdag 6 Februarie 2016: 15:00 die middag. Adres. Reitz, die nuwe Reitz-koshuis met agt verdiepings waarvan ses deur Reitzmanne beset word.
'n Grootse oomblik vir my om in die "gazellie" op die sesde vloer in te stap. Altesaam 51 Jarre (eerstejaars) en bykans dubbeld die hoeveelheid van verlede jaar, sit deftig in khaki langbroeke, blou hemde met dasse en blou baadjies kop onderstebo op die vloer. Klink dit bekend of is jou eie eerstejaar te ver terug in die verlede?
Die geleentheid: om die nuwe koshuis, ons koshuis, die nuwe Reitz aan die oumanne bekend te stel. Een na die ander daag hulle op, met 'n verwagting en dalk ook 'n onsekerheid want "ons Reitz was mos plat op die grond!!!"
Oom Piet Nel (1949 – 1952), oom Jan Lambrechts en oom Manie Wolfaardt (beide eerstejaars in 1957 in Steyn wat toe 'n manskoshuis was en vanaf 1958 in President Reitz-kamerwonings), Joggie Jansen, Nick Saayman, Nic van Wyk, Louis van Biljon, Marnus Swanepoel, Japie Steenkamp om maar 'n paar name te noem is teenwoordig.
Later die middag gaan hulle op die besigtigingstoer van die koshuis. In stede van vier kamers met twee-twee Reitzmanne is dit nou agt enkelkamers in 'n eenheid. Twee luukse ruim storte, 'n kombuisie met sitkamer en balkon vir die ses eenhede op elk van die vyf verdiepings.
Ronnie van Dyk, Voorsitter van die NUOR (Nasionale Unie van Oud-Reitzmanne) begin die vergadering en verduidelik die NUOR se oogmerke. Later ook die simboliek van die koshuiswapen. Hy verduidelik die Ridder-projek waar oumanne 'n spesiale wit hoed koop, die Ridderhoed. Die fondse wat so ingesamel word, word aangewend vir die werksaamhede van die NUOR, om koshuisspanne dalk te help met n sak hier, 'n borg daar. Belangstellendes in dié projek kan my gerus kontak.
Die seremonie om 'n rugsak en pet met die Reitz-wapen op aan elke eerstejaar te oorhandig skop af. Die oumanne neem deel, oorhandig dit en deel hulle staaltjies van vervloeë jare. Nostalgie. Motiverings vir die eerstejaars, "besef jy is gelukkig om in dié koshuis te wees", "geniet dit" maak die geleentheid plegtig, statig.
Niks het verander nie. Die tusenwerpsels vanuit die gehoor vlieg deur die lug – soos van ouds. Al die Springbokke se foto's, al die koshuisfoto's hang teen die mure in die gange wat die vierkant van die koshuis vorm. In die HK-kamer met sy ovaaltafel hang die foto's van HK's vanoor die jare heen. Teen die vertikale betonbalk agter die hysbak pryk die naam HEIMAT en die koshuiswapen. Buite, bo op die sesde verdieping pryk die naam Heimat en die koshuiswapen trots, van ver af te sien. Ook die naam AffiKampus (##), die private maatskappy wat verantwoordelik is vir die nuwe gebou. Langsaan is die bouwerk van die ander private koshuis Amelia aan die gang, en dit sal na alle verwagting aan die begin van volgende jaar betrek word.
Dan is die oorhandiging verby en stap die Reitzmanne uit op die grasperk buite, die hout knetter gesellig in die braaiplekke. Die son begin sak in die Weste, maar die gesprekke van lang verledes druis en ons is Unitas In Variis, sommer net so weer die eenheid in die verskeidenheid. Wanneer jy eerstejaar was, wat jy geswot het maak nie saak nie. Al wat tel is dat jy 'n Reitzman is. Jy is nou tussen jou mense.
Ons is weer tuis.
Altyd trotse Reitz-groete.
082 4994 159
## AffiKampus is 'n private inisiatief wat koshuise adminastreer. Donasies tot die AffiKampus Alumni Fonds is belasting voordelig. Kontak Hennie Pienaar vir meer inligting hieroor.